ജനറല് ആശുപത്രിയില് 77 കോടിയുടെ പുതിയ കെട്ടിടം ചങ്ങനാശേരി: ജനറല് ആശുപത്രിയില് 77 കോടി രൂപയുടെ ബഹുനില മന്ദിരം നിര്മിക്കുന്നതിനുള്ള രൂപ രേഖ തയാറായി വരികയാണെന്ന് ജോബ് മൈക്കിള് എംഎല്എ ആശുപത്രി വികസന സമിതിയില് അറിയിച്ചു. ആശുപത്രിയിലെ ഇപ്പോഴുള്ള ഓഫീസ് കെട്ടിടത്തോടു ചേര്ന്നുള്ള വാര്ഡ് കെട്ടിടം പൊളിച്ചുമാറ്റിയാണ് ആധുനിക കെട്ടിട സമുച്ചയം നിര്മിക്കുന്നത്. ഭൂമിക്കടിയില് വാഹന പാര്ക്കിംഗ്, ഗ്രൗണ്ട് ഫ്ളോറില് ഡയാലിസിസ് യൂണിറ്റ്, മൂന്നാംനിലയില് സര്ജിക്കല്, നാലാംനിലയില് ഓര്ത്തോ, ഇഎന്റ്റി, അഞ്ചാംനില കാന്സര് ആന്ഡ് കീമോ തെറാപ്പി, ആറാംനില ഐസിയു, ഏഴാംനിലയില് ഓപ്പറേഷന് തീയറ്റര് എന്ന ക്രമത്തിലുള്ള കെട്ടിട സമുച്ചയമാണ് നിര്മിക്കുന്നതിന് പദ്ധതിയിട്ടിരിക്കുന്നത്. കെട്ടിടത്തിന്റെ മാസ്റ്റര് പ്ലാന് രണ്ടാഴ്ചക്കകം തയാറാകും. നിലവിലുള്ള ഓപ്പറേഷന് തീയറ്റര് കെട്ടിടം പൊളിക്കുന്ന സ്ഥലത്ത് സംസ്ഥാന സര്ക്കാര് നേരത്തേ അനുവദിച്ച അഞ്ചു കോടി രൂപ വിനിയോഗിച്ച് അഡ്മിനിസ്ട്രേറ്റീവ് ബ്ലോക്ക് നിര്മിക്കും. ജെറിയാട്രിക് വാര്ഡ് ഉദ്ഘാടനം നാളെ എന്എച്ച്എം ഫണ്ട് ഉപയോഗിച്ച് നിര്മിച്ച ജെറിയാട്രിക് വാര്ഡിന്റെ ഉദ്ഘാടനം നാളെ രാവിലെ 10.30ന് ആരോഗ്യമന്ത്രി വീണാ ജോര്ജ് ഓണ്ലൈനായി നിര്വഹിക്കുമെന്ന് സൂപ്രണ്ട് എസ്.എല്. അജിത്കുമാര് യോഗത്തില് അറിയിച്ചു. ആശുപത്രി വികസന സമിതി അംഗങ്ങളായ കെ.സി. ജോസഫ്, പി.എന്. നൗഷാദ്, കെ.റ്റി. തോമസ്, പി.എച്ച്. ഷാജഹാന്, എല്സമ്മ ജോബ്, ലാലിച്ചന് കുന്നിപ്പറന്പില്, ജോസുകുട്ടി നെടുമുടി, സാബു കോയിപ്പള്ളി, കെ.എം. നവാസ്, സുധീര് ശങ്കരമംഗലം, ജയിംസ് കാലാവടക്കന് എന്നിവരും ആശുപത്രി മേലുദ്യോഗസ്ഥരും പങ്കെടുത്തു. പുതിയ കെട്ടിടത്തില് നാല് ഓപ്പറേഷന് തീയറ്റുകള് ജനറല് ആശുപത്രിയില് നിര്മിക്കുന്ന പുതിയ കെട്ടിടത്തിന്റെ ഏഴാംനിലയില് നാല് ആധുനിക ഓപ്പറേഷന് തീയറ്റുകള് സജ്ജമാക്കും. സര്ജിക്കല്, ജനറല് സര്ജറി, കണ്ണ്, സെപ്റ്റിക് ഇന്ഫെക്ഷന് വിഭാഗങ്ങള്ക്കായുള്ള തീയറ്ററുകളാണ് വിഭാവനം ചെയ്യുന്നത്.